Oraklu fuq Ġerusalemm Oraklu fuq Wied il-Viżjoni : "Xi ġralek issa biex tlajt kollok kemm int fuq il-bjut? Int li kont mimlija għajjat u għagħa, belt ferrieħa? Il-maqtulin tiegħek ma nqatlux bix-xabla, lanqas mietu fil-battalja. Il-kapijiet tiegħek ħarbu lkoll f'daqqa, ħarbu 'l bogħod. Il-qalbiena tiegħek inqabdu lkoll f'salt, bla mank ġibdu l-qaws inqabdu lsiera. Għalhekk għedt: 'Warrbu ħarstkom minni, ħa nibki bl-imrar li għandi; tfittxux li tfarrġuni għall-qerda ta' bint il-poplu tiegħi.' Għax jum ta' biża', qerda u taħwid għandu lest Sidi l-Mulej tal-eżerċti. F'Wied il-Viżjoni tiġrif ta' swar, u għajjat tiela' lejn l-għolja; u Għelam qabad il-barżakka, u Aram rikeb iż-żiemel, u Kir ħejja t-tarka. L-isbaħ fost widienek mimlija karrijiet, u rikkieba mqassma biswit il-bieb. U hekk l-ilqugħ ta' Ġuda tneħħa. Dakinhar mortu taraw it-tagħmir tal-gwerra f'Dar il-Foresta , u rajtu kemm kotor it-tiċrit fil-belt ta David; ġbartu l-ilma tal-ġiebja t'isfel; għaddejtu d-djar ta' Ġerusalemm, u ħattejtu d-djar biex issaħħu l-ħitan. U għamiltu ħawt bejn iż-żewġt iswar għall-ilma tal-ġiebja l-qadima. Imma ma fittixtux lil min għamilhom, u ma tajtux kas ta' min sawwarhom sa mill-qedem. U sejħilkom dakinhar is-Sid, il-Mulej tal-eżerċti; sejħilkom għall-biki u għat-tinwiħ, għat-tqarwiż tar-ras u l-ilbies tax-xkejjer. Imma, araw, intom tajtuha għall-għors u t-tbahrid, qtiltu l-baqar u biċċirtu n-nagħaġ, u kiltu l-laħam u xrobtu l-inbid: 'Nieklu u nixorbu, għax għada mmutu.' Il-Mulej tal-qtajja' għarrafni f'widinti: 'Le, ma jinħafrilkomx dan il-ħażen sa ma tmutu.' Hekk tkellem Sidi, il-Mulej tal-eżerċti. Dan jgħid Sidi, il-Mulej tal-eżerċti: 'Mur, asal wasla sa għand dan il-ministru, sa għand Sebna , li jagħmel mill-palazz, u għidlu: "X'għandek hawn, u 'l min għandek hawn, biex qiegħed tibni qabar għalik, bħal min iħaffer għalih qabar fl-għoli u jaqta' għamara għalih fil-blat? Ara l-Mulej sa jwaddbek mal-art, ja bniedem setgħan! U jaqbdek qabda sewwa. U jagħmlek kobba u jwaddbek 'il bogħod, bħal ballun f'medda kbira ta' art. Hemm issib mewtek bil-karrijiet tal-glorja tiegħek, ja għajb ta' dar sidek! Inwarrbek minn postok, u nneħħik minn fejn qiegħed. Dakinhar insejjaħ lill-qaddej tiegħi Eljakim bin Ħilkija, inlibbsu l-libsa tiegħek, u nħażżmu bit-terħa tiegħek, u nagħtih f'idejh il-ħakma tiegħek. U jkun missier għal min jgħammar f'Ġerusalemm, u għad-dar ta' Ġuda. Inqiegħed muftieħ dar David fuq spallejh. Jiftaħ hu, u ħadd ma jagħlaq; jagħlaq hu, u ħadd ma jiftaħ. U nwaħħlu bħal musmar ma' ħajt fis-sod, u jkun tron glorjuż għal dar missieru. U jdendlu miegħu l-glorja kollha ta' dar missieru, il-friegħi u r-rimi, it-tagħmir ċkejken, mill-bwieqi sal-ġarar. Dakinhar, oraklu tal-Mulej tal-eżerċti, iċedi l-musmar li kien imwaħħal fis-sod, u titkisser, taqa' u titfarrak it-tagħbija mdendla miegħu, għax il-Mulej tkellem!' "